קאלידו קוליבאלי

קאלידו קוליבאלי (בצרפתית: Kalidou Koulibaly; נולד ב-20 ביוני 1991) הוא כדורגלן סנגלי יליד צרפת, המשחק בעמדת הבלם באל-הילאל ובנבחרת סנגל.

קריירה
קוליבאלי נולד בסן-דייה-דה-ווז' שבצרפת, להורים מהגרים מסנגל. הוא מוסלמי, ושמו נגזר מהקוראן.

החל את דרכו המקצועית בכדורגל בספורטינג סן-דייה, מועדון מקומי בצרפת. בנעוריו שיחק קוליבאלי במחלקות הנוער של ספורטינג סן-דייה ושל מץ שנחשבה לבכירה יותר בצרפת.

בשנת 2010 הועלה לסגל הבוגר של מץ הצרפתית, חתם על חוזה בקבוצה לעונה אחת. את הופעת הבכורה שלו בבוגרים של המועדון, ערך ב-20 באוגוסט 2010. במהלך שנתיים בקבוצה הבוגרת של מץ רשם 42 הופעות ליגה וכבש שער אחד.

ב-29 ביוני 2012 חתם על חוזה לארבע עונות בגנק הבלגית. ב-23 באוגוסט 2012 ערך קוליבאלי את הופעת הבכורה שלו במדי גנק בשלב הפלייאוף של הליגה האירופית בהפסד 1–2 ללוצרן השווייצרית. ב-23 בדצמבר, כבש את שער הבכורה שלו במדי גנק בהפסד קבוצתו 2–4 לאנדרלכט במסגרת הליגה הבלגית. הוא הפך לשחקן הרכב קבוע בגנק והיה לאחד הבלמים הבולטים של הקבוצה ורשם 64 הופעות ליגה בהן כבש שלושה שערים.

ב-2 ביולי 2014 חתם על חוזה לחמש עונות בנאפולי מהסרייה א' האיטלקית, ששילמה עבורו שישה וחצי מיליון ליש"ט. ב-19 באוגוסט ערך את הופעת הבכורה שלו במדי נאפולי במסגרת שלב הפלייאוף בליגת האלופות בתיקו 1-1 נגד אתלטיק בילבאו הספרדית. ב-24 בספטמבר, כמעט חודש לאחר שערך את הופעת הבכורה שלו במדי נאפולי, כבש קוליבאלי את שער הבכורה שלו בקבוצה בתיקו 3-3 עם פלרמו. ב-22 באפריל 2018 כבש שער ניצחון בדקה ה-90 נגד יובנטוס. שער זה קירב את קבוצתו לנקודה אחת בלבד מיובנטוס שבמקום הראשון בסרייה א'. ב-31 באוגוסט 2019 כבש קוליבאלי שער עצמי בדקה ה-90 נגד יובנטוס שהעניק לה ניצחון 3–4, זאת אחרי שקבוצתו נאפולי חזרה מפיגור 0–3 עד כדי שוויון 3-3.

ב-16 ביולי 2022 חתם לארבע שנים בצ'לסי מהפרמייר ליג האנגלית. ב-6 באוגוסט ערך הופעת בכורה בניצחון 0–1 על אברטון. שבוע לאחר מכן כבש שער בכורה בתיקו 2-2 נגד טוטנהאם הוטספר.

ב-25 ביוני 2023 חתם קוליבאלי באל-הילאל הסעודית.

קריירת נבחרות
קאלידו קוליבאלי נולד וגדל בצרפת להורים סנגלים, ולכן היה רשאי לבחור אם לייצג את נבחרת סנגל או נבחרת צרפת. בשנת 2011 החל לשחק עם נבחרת צרפת הצעירה עד גיל 20.

בשנת 2015 החליט כי הוא עובר לייצג את נבחרת סנגל, עמה השתתף בגביע אפריקה לאומות 2017. הוא נכלל בסגל נבחרת סנגל לטורניר מונדיאל 2022 שנערך בקטאר.

תארים
גנק 
 הגביע הבלגי: 2012/2013

נאפולי 
 הגביע האיטלקי: 2019/2020
 הסופר קאפ האיטלקי: 2014 

נבחרת סנגל
 גביע אפריקה לאומות: 2021

אישיים
 נבחרת השנה באפריקה (2): 2018, 2019

קישורים חיצוניים

הערות שוליים 

כדורגלנים צרפתים
כדורגלנים סנגלים
בלמי כדורגל צרפתים
בלמי כדורגל סנגלים
מוסלמים
כדורגלני מץ
כדורגלני ראסינג גנק
כדורגלני נאפולי
כדורגלני צ'לסי
כדורגלני אל-הילאל
כדורגלני נבחרת סנגל
כדורגלני גביע אפריקה לאומות 2017
כדורגלני מונדיאל 2018
כדורגלני גביע אפריקה לאומות 2019
כדורגלני גביע אפריקה לאומות 2021
כדורגלני מונדיאל 2022
צרפתים ממוצא סנגלי
ספורטאים צרפתים בבלגיה
ספורטאים צרפתים באיטליה
ספורטאים צרפתים באנגליה
ספורטאים צרפתים בערב הסעודית
ספורטאים סנגלים בבלגיה
ספורטאים סנגלים באנגליה
ספורטאים סנגלים בערב הסעודית
צרפתים שנולדו ב-1991
סנגלים שנולדו ב-1991